section_heading: Biografija
paragraph_text: Od 1986. do 1987. služi vojni rok, a 1988. završava poslijediplomski studij iz Pretkliničke eksperimentalne farmakologije na Medicinskom fakultetu u Zagrebu te brani magistarski rad pod naslovom „Uloga osmotski aktivnih tvari u regulaciji intrakranijalnog tlaka“, nakon čega je izabran u znanstvenog asistenta u Zavodu za farmakologiju. U razdoblju od 1990. do 1998. koordinator je nastave farmakologije za područni studij u Osijeku. Za vrijeme Domovinskoga rata, od 1991. do 1993., radi i u glavnom sanitetskom stožeru Republike Hrvatske, gdje organizira prikupljanje i raspodjelu lijekova i sanitetskog materijala. U tom razdoblju završava doktorski studij obranom disertacije 1992. na temu „Uloga osmolalnosti likvora u patofiziologiji intrakranijalnog tlaka“ te napreduje na poziciju višeg asistenta na Zavodu za farmakologiju. U razdoblju od 1994. do 1995. na postdoktorskom je usavršavanju u Synthelabo Recherche u Francuskoj (Pariz).